《凤凰台上忆吹箫 随外子之吉安府任，途次感怀》
清代·左锡嘉

薄宦相随，长征共赋，尽多店月桥霜。正晓鸡才唱，又促行装。

归梦将成又破，云栈远、亲舍何方。悲游子，门闾白发，日暮还望。

茫茫。乍经宦海，从此便抽帆，也怕澜狂。趁这番风利，飞送滕王。

谁识清贫太守，空留得、诗压琴囊。愁吟苦，知君又添，几曲离肠。

作者简介：左锡嘉，字婉芬，一字小云，晚号冰如，阳湖人。华阳道光甲辰进士、吉安知府赠太仆寺卿曾咏继室。有《浣香小草》、《吟云集》、《卷葹吟》、《冷吟集》。